Δύο νέοι άνθρωποι, ηλικίας 22 και 24 ετών, έχασαν τη ζωή τους σε τροχαίο δυστύχημα που σημειώθηκε το πρωί της Κυριακής, στην εθνική οδό Λιβαδειάς - Θηβών .

Το τροχαίο σημειώθηκε στις 6 τα ξημερώματα της Κυριακής, όταν ένα ΙΧ που οδηγούσε ένας 22χρονος με κατεύθυνση προς τη Θήβα εξετράπη της πορείας του, βρέθηκε στο αντίθετο ρεύμα και συγκρούστηκε με αντίθετα κινούμενο αυτοκίνητο που οδηγούσε ένας 44χρονος με κατεύθυνση τη Λιβαδειά.

Αμέσως μετά τη σύγκρουση, το πρώτο ΙΧ προσέκρουσε σε δέντρο.

Από τη σφοδρή σύγκρουση τραυματίστηκαν θανάσιμα ο 22χρονος οδηγός του πρώτου ΙΧ και ο 24χρονος συνεπιβάτης του.

Ελαφρά τραυματίστηκαν ο 44χρονος οδηγός του άλλου οχήματος και οι τρεις συνεπιβάτες του, ηλικίας 49, 44 και 77 ετών.

Τόσο τα δύο νεαρά θύματα όσο και οι δύο επιβάτες από το άλλο όχημα μεταφέρθηκαν με ασθενοφόρο του ΕΚΑΒ στο Γενικό Νοσοκομείο Θηβών.

Οι άλλοι δύο επιβαίνοντες του οχήματος μεταφέρθηκαν στο Νοσοκομείο της Λιβαδειάς.

Σύμφωνα με το tvstar.gr, όταν κατέφθασαν στο σημείο οι αστυνομικοί εντόπισαν ένα ακόμη όχημα με υλικές ζημιές, το οποίο ερευνάται εάν εμπλέκεται στο θανατηφόρο τροχαίο.